<classify> SERIKALI imeipongeza Benki ya NMB kwa kuingia makubaliano ya ubia na Benki ya Maendeleo ya Kilimo Tanzania TADB. Katika makubaliano hayo, NMB itatoa fedha za kununua korosho kupitia Mfumo wa Stakabadhi Ghalani kwa msimu wa zao hilo wa 20192020. Pongezi hizo zimetolewa jana na Naibu Waziri wa Kilimo, Hussein Bashe, wakati wa hafla ya kutangaza ushirikiano huo ambako NMB itatoa Sh bilioni 9.5 kwa wakulima wadogo 2,997 wa mikoa ya Mtwara, Lindi, Ruvuma na Pwani.Kwa mujibu wa makubaliano hayo, TADB imetoa dhamana ya asilimia 50 ya kiasi hicho, kuwawezesha wakulima kukabili changamoto za ununuaji pembejeo za kilimo msimu mpya. Alisema makubaliano hayo yamekuja wakati sahihi kwani baadhi ya wakulima wa zao hilo katika mikoa hiyo hawajamaliziwa malipo ya korosho msimu uliopita, hivyo kuwapa wakati mgumu katika kumudu ununuaji wa pembejeo. Serikali haijamaliza malipo ya msimu uliopita, lakini iko mbioni kumaliza kabla ya msimu mpya. Ushirikiano huu unaenda kumaliza changamoto zao. Shukrani TADB kutoa dhamana ya nusu ya kiasi ilichotoa NMB, alisema Bashe. Kaimu Mkurugenzi wa TADB, Filbert Mponzi alisema sekta ya kilimo ni kati ya vipaumbele vya benki yake na hiyo ndio siri ya kutumia kiasi kikubwa hadi sasa katika uwekezaji wa Kilimo cha Mkakati na Kilimo Biashara. Mkurugenzi Mkuu wa TADB, Japhet Justine aliishukuru NMB kwa kukwamua sekta ya kilimo na kuongeza uwepo wa benki za biashara katika sekta ya kilimo, umepanua fursa ya uwezeshaji wakulima katika jitihada za kunyanyua pato lao na kukuza uchumi.Jitihada za NMB ni kuunga mkono serikali kukuza uchumi kupitia kilimo, naipongeza NMB kwa hiki ilichokifanya, alisema Justine.  <topic>: KITAIFA 